《登南蓬山》
明代·区大伦

晨登蓬莱山，命我二三友。怀抱各清旷，稍厌从棼纠。

理策即嵚岑，延眺极原薮。凉风荡衣裳，层峦映左右。

西岭翠千重，东山亘长阜。齐云迥造天，回薄出南斗。

江流浩渟泓，横岛障倾溜。洲渚跃波来，迅势若奔走。

远浦网轻烟，前村荫疏柳。对景每自得，俯仰但搔首。

岭云与溪月，一一供吾有。未知宇宙间，此乐可尽否。

还顾望霞圃，咏归及樵叟。诘旦亦复然，兹游长负不。

作者简介：广东高明人，字孝先。区大相弟。少负气节。万历十七年进士，授东明知县，勤政爱民，改御史。天启初以大理寺少卿入侍经筵，党人侧目。由太仆卿改南户部侍郎。时魏忠贤势方炽，大伦弹劾无所规避。后被夺职归。有《端溪日录》、《崇正辟邪录》、《端溪诗稿》。